Mangt hava teir illa við meg gjørt frá ungdómi mínum – so sigi Ísrael – mangt hava teir illa við meg gjørt frá ungdómi mínum, men ikki teir vunnu á mær. Á mínum baki hava pløgingarmenn pløgt og gjørt foyrurnar langar; men Harrin er rættvísur, sundur hann sleit gudleysra manna reip! Við skommum skulu teir undan víkja allir fíggindar Zions, og verða sum grasið á tekjum, ið følnar, áðrenn tað er vaksið, so at sláttumaðurin ikki fær upp í nevan, og hoykonan ikki ein føvning, og tey, ið koma framvið, ikki siga: «Harrin signi tykkum!»